CELEX: 52008XG0606(01)
Language: ro
Date: 2008-06-06
Title: Concluzii ale Consiliului din 22 mai 2008 privind o abordare europeană a competenței mediatice în mediul digital

6.6.2008   
            
            
               RO
            
            
               Jurnalul Oficial al Uniunii Europene
            
            
               C 140/8
            
         Concluzii ale Consiliului din 22 mai 2008 privind o abordare europeană a competenței mediatice în mediul digital
   (2008/C 140/08)
   CONSILIUL UNIUNII EUROPENE,
   având în vedere faptul că:
   
               —
            
            
               noua directivă privind serviciile media audiovizuale solicită „dezvoltarea competenței mediatice pe toate palierele sociale” și o monitorizare amănunțită a progresului înregistrat în domeniul competenței mediatice. Aceasta prevede o obligație de raportare pentru Comisie în scopul măsurării nivelurilor de competență mediatică în toate statele membre (1). Este nevoie așadar de criterii de evaluare a nivelurilor de competență mediatică,
            
         
               —
            
            
               Parlamentul European a solicitat Consiliului și Comisiei „să elaboreze și să pună în aplicare programe de competență mediatică pentru a promova cetățenia activă și conștientă în Europa” (2),
            
         
               —
            
            
               importanța crucială a competenței mediatice a fost evidențiată de asemenea de către Unesco, de exemplu în „Declarația Grünwald privind educația media” (1982) și în Agenda de la Paris — douăsprezece recomandări privind educația media (2007) și de către Consiliul Europei în „Recomandarea Comitetului de miniștri către statele membre privind responsabilizarea copiilor în cadrul noului mediu informațional și de comunicare” (2006),
            
         
               —
            
            
               Comisia a întreprins o consultare publică privind competența mediatică (3) și a realizat un studiu privind „Tendințele și abordările curente ale competenței mediatice în Europa” (4),
            
         
               —
            
            
               recomandarea Parlamentului European și a Consiliului privind competențele cheie pentru învățarea de-a lungul vieții (2006) identifică cunoștințele, aptitudinile și atitudinile privind competența informatică,
            
         
               —
            
            
               recomandarea Parlamentului European și a Consiliului din 20 decembrie 2006 privind protecția minorilor și a demnității umane, precum și dreptul la replică în legătură cu competitivitatea industriei europene de servicii de informare audiovizuale și on-line (2006) include deja o serie de măsuri posibile pentru promovarea competenței mediatice,
            
         1.   SALUTĂ
   
               —
            
            
               comunicarea Comisiei privind „O abordare europeană a competenței mediatice în mediul digital” ca un element constitutiv suplimentar al politicii audiovizuale europene.
            
         2.   SUSȚINE
   
               —
            
            
               viziunea strategică propusă de Comisia Europeană cu privire la competența mediatică înțeleasă ca un factor important al cetățeniei active în cadrul societății informaționale de astăzi care poate contribui la realizarea obiectivelor agendei de la Lisabona.
            
         3.   RECUNOAȘTE
   
               —
            
            
               importanța competenței mediatice și rolul său de promovare a participării active a cetățenilor la viața economică, culturală și democratică a societății,
            
         
               —
            
            
               că această competență mediatică, în special capacitatea de a-i evalua în mod critic conținutul, condiționează în mare măsură încrederea utilizatorilor în tehnologiile digitale și media și, prin urmare, acceptarea tehnologiei informației și a comunicațiilor (TIC) și a mijloacelor media, care sunt definite ca o prioritate în cadrul politic strategic „i2010”,
            
         
               —
            
            
               importanța unor utilizatori competenți din punct de vedere mediatic pentru pluralismul media și pentru calitatea conținutului,
            
         
               —
            
            
               varietatea eforturilor continue din statele membre de ameliorare și de promovare a competenței mediatice chiar dacă există diferențe între practicile și nivelurile statelor membre,
            
         
               —
            
            
               lipsa unor criterii și a unor indicatori comuni de măsurare a competenței mediatice,
            
         
               —
            
            
               importanța identificării și promovării bunelor practici pentru dezvoltarea competenței mediatice,
            
         
               —
            
            
               importanța educației și formării în dezvoltarea unei mai bune competențe mediatice și, ca o consecință a acesteia, necesitatea de a îmbunătăți formarea cadrelor didactice și de a sensibiliza într-o mai mare măsură cadrele didactice de la toate nivelurile de educare și formare.
            
         4.   SUBLINIAZĂ
   
               —
            
            
               relevanța programelor și a inițiativelor europene precum programul MEDIA 2007, programul de învățare de-a lungul vieții 2007-2013 și programul Safer Internet plus,
            
         
               —
            
            
               activitatea viitoare ar trebui să se bazeze pe acestea și pe inițiativele legate de acestea, în scopul realizării unei sensibilizări sporite a cetățenilor cu privire la importanța competenței mediatice,
            
         
               —
            
            
               necesitatea schimbului periodic de informații, de cele mai bune practici și, în domeniul educației, de metode pedagogice între statele membre.
            
         5.   IA NOTĂ
   
               —
            
            
               de intenția Comisiei de a efectua încă un studiu în scopul elaborării de criterii și indicatori de măsurare a nivelului de competență mediatică, ținând seama în mod corespunzător de întreaga activitatea în domeniu desfășurată în cadrul altor organizații internaționale,
            
         
               —
            
            
               de intenția Comisiei de a continua să promoveze dezvoltarea și schimbul de bune practici cu privire la competența mediatică în mediul digital.
            
         6.   INVITĂ COMISIA
   
               —
            
            
               să monitorizeze îndeaproape evoluțiile din acest domeniu și să examineze necesitatea unui nou răspuns în domeniul politicilor la nivel european;
            
         
               —
            
            
               să folosească Comitetul de contact, instituit în temeiul directivei privind serviciile media audiovizuale, în alcătuirea potrivită, ca pe un forum de schimb de informații și bune practici privind competența media și ca o modalitate de a contribui la dezvoltarea agendei privind politicile din acest domeniu. Experți din sectorul privat și alte părți interesate ar trebui invitați să contribuie la această activitate.
            
         7.   INVITĂ STATELE MEMBRE
   
               —
            
            
               să încurajeze autoritățile relevante, de exemplu pe cele responsabile de reglementarea în domeniul audiovizualului și al comunicării electronice să promoveze și să colaboreze la îmbunătățirea competenței mediatice,
            
         
               —
            
            
               să promoveze și să faciliteze dezvoltarea și punerea în aplicare a unor coduri de conduită și a altor inițiative de reglementare comune și de autoreglementare, împreună cu toate părțile interesate la nivel național,
            
         
               —
            
            
               să încurajeze toate părțile interesate, în special din cadrul media și al sectorului TIC, să realizeze propria cercetare periodică în domeniu și să analizeze diferitele aspecte și dimensiuni ale competenței mediatice,
            
         
               —
            
            
               să promoveze inițiativele de sensibilizare, inclusiv pe cele care se concentrează în mod deosebit pe utilizarea tehnologiilor informației și comunicării care sunt direcționate către tineri și părinții acestora și care implică organizațiile de tineret, precum și mass-media,
            
         
               —
            
            
               să promoveze competența mediatică în contextul strategiilor acestora de învățare de-a lungul vieții și să încurajeze învățarea reciprocă și schimbul de cele mai bune practici între cadrele didactice cu privire la acest aspect al educației.
            
         
      (1)  Articolul 26: Comisia depune „un raport privind aplicarea prezentei directive și, dacă este necesar, face propuneri suplimentare pentru adaptarea directivei la evoluția din sectorul serviciilor media audiovizuale, în special ca urmare a progreselor tehnologice recente, a competitivității sectorului și a nivelurilor de competență mediatică în toate statele membre”.
   
      (2)  Rezoluția din 6 septembrie 2005 privind directiva „Televiziune fără frontiere” (89/552/EEC).
   
      (3)  A se vedea „Raportul privind rezultatele consultării publice asupra competenței mediatice”:
   http://ec.europa.eu/avpolicy/media_literacy/docs/report_on_ml_2007.pdf
   
      (4)  Vezi: http://ec.europa.eu/avpolicy/media_literacy/index_en.htm